Rajoitusta on valmisteltu Euroopan unionissa jo pitkään. Rajoituksella rajoitetaan sellaisten terveydelle vaarallisten aineiden käyttöä tatuointi- ja kestopigmentointiväreissä, joista saattaa ihon alle pistettäessä aiheutua haittaa terveydelle. Tällaisia aineita ovat esimerkiksi syöpää aiheuttavat, perimää vaurioittavat, lisääntymiselle vaaralliset, ihoa ärsyttävät, syövyttävät ja herkistävät aineet.
Useat rajoitetuista aineista ovat sellaisia, joiden käyttöä on jo nykyisellään rajoitettu ihon pinnalle laitettavissa kosmeettisissa valmisteissa. Rajoituksella varmistetaan, että tatuoinneissa käytetyt värit ovat turvallisia ja kansalaisia suojellaan samalla tavalla eri EU-maissa.